b'\n_START_ARTICLE_\nPavli\xc4\x8devo sedlo\n_START_SECTION_\nLega\n_START_PARAGRAPH_\nDostop na prelaz je po cesti iz Logarske doline. Od Doma sester Logar na koncu doline se s severa odpira dolina Matkovega kota. Po spodnjem delu doline se vije cesta skozi Matkov kot proti Pavli\xc4\x8devemu sedlu (okoli 7,5 km), kjer je do no\xc4\x8di iz 20.12.2007 na 21.12.2007, ko je bila Slovenija sprejeta v schengenski prostor, stal mejni prehod z Avstrijo, ki je sedaj opu\xc5\xa1\xc4\x8den._NEWLINE_Tu \xc4\x8dez je bil v preteklosti glavni prehod Sol\xc4\x8davcev, ko so upravno \xc5\xa1e pripadali \xc5\xbdelezni Kapli. \xc5\xa0ele z dograditvijo ceste iz Lu\xc4\x8d po debrski dolini leta 1894 je postal povezan S Savinjsko dolino. Samotne kmetije so nastale v poznem srednjem veku in imajo obliko celka. Obmo\xc4\x8dje je redko poseljeno, ljudje se pre\xc5\xbeivljajo z gozdom in zadnje \xc4\x8dase s turizmom._NEWLINE_Cesta se iz prelaza v dol\xc5\xbeini okoli 5 km nadaljuje mimo kmetije Zgornji Pavli\xc4\x8d (1099 mnm) od tam do doma\xc4\x8dije Spodnji Pavli\xc4\x8d (nem. Paulitschvilla, 797 mnm) kjer se priklju\xc4\x8di cesti, ki povezuje \xc5\xbdelezno Kaplo z Belo (nem. Vellach) s prelazom Jezerski vrh._NEWLINE_Pavli\xc4\x8devo sedlo sodi v Karavan\xc5\xa1ko pogorje, ozemlje v trikotniku med Sol\xc4\x8davo, Pavli\xc4\x8devim sedlom in Ol\xc5\xa1evo se odmaka v Savinjo. Geolo\xc5\xa1ko obmo\xc4\x8dje sestavljajo apnenci (Pavli\xc4\x8deve stene), vzhodno od sedla je nekaj glinastega skrilavca in pe\xc5\xa1\xc4\x8denjaka.\n_START_SECTION_\nTurizem\n_START_PARAGRAPH_\nPavli\xc4\x8devo sedlo je prvovrstna kolesarska destinacija, saj preko njega potekajo \xc5\xa1tevilna kolesarska tekmovanja, priljubljen pa je tudi med rekreativnimi kolesarji. Prav iz sedla poteka nekaj manj znanih pohodni\xc5\xa1kih poti po mejnem grebenu, ki sledijo grani\xc4\x8darskim potem.'